**6ο Δημοτικό Σχολείο Αγρινίου**

**Tηλ. επικοινων.: 26410-29668**

**Αγαπητοί γονείς,**

Θα θέλαμε να σας ενημερώσουμε ότι η τρέχουσα σχολική χρονιά ξεκινά τη **Δευτέρα 13 Σεπτεμβρίου 2021.** Την ημέρα αυτή δε θα πραγματοποιηθεί διδασκαλία μαθημάτων. Οι μαθητές και οι μαθήτριες θα προσέλθουν στο Σχολείο στις 08:15 και θα αποχωρήσουν στις 09:30, με τη συνοδεία ή την ευθύνη των γονέων ή κηδεμόνων τους.

Ο προβλεπόμενος αγιασμός (ενόψει της έναρξης της νέας χρονιάς) θα πραγματοποιηθεί στον προαύλιο χώρο του σχολείου στις 08:30. Σ’ αυτόν θα συμμετάσχουν όλοι οι μαθητές και οι μαθήτριες του Σχολείου, τηρώντας όμως τις απαραίτητες αποστάσεις για την αποφυγή συνωστισμού και διασποράς του ιού COVID-19.

Για την αποφυγή συνωστισμού και την τήρηση των προβλεπόμενων υγειονομικών κανόνων, απαγορεύεται η είσοδος των γονέων των μαθητών και μαθητριών στον χώρο του προαυλίου. Σε περίπτωση όμως που είναι απολύτως αναγκαία η είσοδος κάποιου/κάποιων γονέα/ων στον χώρο του σχολείου, επιβάλλεται η χρήση προστατευτικής μάσκας. Επίσης, υποχρεωτική είναι η χρήση μάσκας για όλους τους μαθητές και τις μαθήτριες στην αίθουσα διδασκαλίας και στους εσωτερικούς χώρους του σχολείου, εκτός από μαθητές και μαθήτριες με συγκεκριμένα (πιστοποιημένα) χαρακτηριστικά : μαθητές/τριες με γνωσιακή, αναπτυξιακή, ψυχική διαταραχή ή διαταραχή συμπεριφοράς, όπως και με σοβαρό νευρολογικό ή μυϊκό πρόβλημα που τους εμποδίζει να χειριστούν τη μάσκα. Τέλος, υποχρεωτική είναι η χρήση μάσκας για τους μαθητές και τις μαθήτριες, όταν αυτοί βρίσκονται στο προαύλιο του σχολείου. Για τον λόγο αυτόν, παρακαλούνται να προσέλθουν όλοι την ημέρα του αγιασμού φέροντας μαζί τους μάσκα.

Οι μαθητές και οι μαθήτριες θα εισέλθουν στις αίθουσες διδασκαλίας τους αμέσως μετά τον αγιασμό (γύρω στις 0:90) για μια πρώτη γνωριμία και επικοινωνία με τις δασκάλες και τους δασκάλους τους, για περίπου μισή ώρα, και θα αποχωρήσουν αμέσως μετά (09:30) με τη συνοδεία ή την ευθύνη των γονέων ή κηδεμόνων τους. Τα σχολικά βιβλία θα δοθούν στους μαθητές και τις μαθήτριες την επόμενη ημέρα, **Τρίτη 14/09/2021**.

Την **Τρίτη 14/09/2021** οι μαθητές και οι μαθήτριες θα προσέλθουν στο Σχολείο στις 8:15. Οι μαθητές και οι μαθήτριες της Α΄ τάξης θα σχολάσουν στις 11:30 (4ωρο), ενώ οι υπόλοιποι μαθητές θα σχολάσουν στις 12:25 (5ωρο).

Από την **Τετάρτη 15/09/2021** και για τις υπόλοιπες ημέρες της τρέχουσες εβδομάδας θα υλοποιείται το πλήρες Ωρολόγιο Πρόγραμμα Διδασκαλίας για όλες τις τάξεις του Σχολείου (8:15 έως 13:15 - 6ωρο), εκτός από τους μαθητές και τις μαθήτριες της Α΄ τάξης, οι οποίοι θα σχολάσουν στις 12:25 (5ωρο).

Καταληκτικά, θέλουμε να σας ζητήσουμε να συμβάλλετε καθημερινά στην έγκαιρη προσέλευση των παιδιών στο σχολείο και στην αποφυγή αργοπόρησης. **Η ώρα προσέλευσης είναι 08:00 έως 08:15.** Κι αυτό γιατί θα πρέπει η εξωτερική πόρτα του σχολείου να κλειδώνει αμέσως μετά την πρωινή προσευχή, για λόγους ασφάλειας των μαθητών και μαθητριών. Κατά συνέπεια, όποιος γονέας επιθυμεί να εισέλθει στον χώρο του Σχολείου, θα πρέπει νωρίτερα να έχει έλθει σε συνεννόηση με τον υπεύθυνο εκπαιδευτικό του Τμήματος του παιδιού του ή με τη Διεύθυνση του Σχολείου.

Τέλος, εφιστούμε την προσοχή όλων στην πιστή τήρηση της διενέργειας self test από τους μαθητές και τις μαθήτριες, κάθε Τρίτη και Παρασκευή, και στην προσκόμιση στο Σχολείο του αντίστοιχου αποδεικτικού στοιχείου αρνητικού αποτελέσματος.

Προσβλέποντας και φέτος σε μια ειλικρινή συνεργασία, ευχόμαστε καλή και δημιουργική χρονιά σε όλους τους μαθητές και τις μαθήτριές μας.

Αγρίνιο, 10/09/2021 **Με εκτίμηση**

**Ο Διευθυντής του Σχολείου**

**Κωνσταντίνος Διαμαντής**